Z A P I S N I K
s 12. sjednice Gradskog vijeća Grada Čazme 
održane 1. srpnja 2026. godine (srijeda), u Multifunkcionalnom centru u Čazmi, 
s početkom u 16:00 sati

NAZOČNI:
1. Baćani, Nedeljka 
1. Frljužec, Mario
1. Galović, Božidar 
1. Grčić, Igor
1. Jančić, Žarko
1. Jurina, Jurica 
1. Katić, Antonio
1. Kezele, Danijela
1. Pavlović, Dražen
1. Perčec, Nikolina
1. Vrbanić, Ines
1. Žugaj, Ivana

ODSUTNI:
0. Bart, Filip

Ostali prisutni: Gradonačelnica Grada Čazme - Valentina Čanađija, Dragana Štaba Posavac - pročelnica Upravnog odjela za proračun, financije, gospodarstvo i EU fondove, Marina Sikora - pročelnica Upravnog odjela za komunalno gospodarstvo, uređenje prostora i zaštitu okoliša, Snježana Mišković - odsjek za financije Grada Čazme, Ivana Markonić Đuran - ravnateljica Dječjeg vrtića Pčelica, Čazma,  Maja Cepetić Rogić - ravnateljica Centra za kulturu i Muzeja Grada Čazme, Vinka Jelić Balta - ravnateljica Gradske knjižnice Slavka Kolara, Čazma, Tihomir Brnjanec - zapovjednik JVP Grada Čazme, Marijan Galović - direktor trgovačkog društva Komunalije d.o.o., Martina Dončević - Turistička zajednica Čazma, Goranka Vojnović – Javna ustanova Razvojna agencija Čazma, Tea Tišljar Premuž – ŠZG Čazma i Vesna Ruklić -Super portal i Ivana Popilovski u svojstvu zapisničarke.

Sjednicu je otvorio predsjednik Igor Grčić, pozdravivši prisutne. 

Po provedenoj prozivci, utvrđeno je da sjednici prisustvuje dvanaest (12) vijećnika. Utvrđeno je da postoji kvorum za održavanje sjednice i valjano odlučivanje. 

. Točka 1.
Predsjednik Gradskog vijeća predlaže sljedeći 

D N E V N I    R E D

1. Usvajanje Dnevnog reda;
Dnevni red 12. sjednice jednoglasno je usvojen s dvanaest (12) glasova.
2. Usvajanje Zapisnika s 11. sjednice Gradskog vijeća;
Predsjednik Gradskog vijeća daje na usvajanje Zapisnik s 11. sjednice Gradskog vijeća. Nije bilo primjedbi na Zapisnik. Zapisnik s 11. sjednice Gradskog vijeća jednoglasno je usvojen.
3. Aktualni sat (informacije, upiti i prijedlozi);
Za aktualni sat pristigla su dva vijećnička pitanja. 
Vijećnik SDP-a Dražen Pavlović ustvrdio je kako građani godinu dana nakon promjene vlasti imaju pravo ocijeniti rezultate rada nove gradske uprave. U svom pitanju iznio je tvrdnje da su tijekom protekle godine rasle cijene komunalnih usluga, dok je istodobno, kako je rekao, povećan broj zaposlenih u gradskom sustavu.
„Umjesto najavljene stručnosti i transparentnosti svjedočili smo otkazima zaposlenika koji vam nisu odgovarali te zapošljavanju novih, pretpostavljam  politički podobnih, po osobnim interesima i kriterijima, a ne stručnosti i na nekim novim radnim mjestima. Građani sada plaćaju komunalne usluge prema mom proračunu oko 90 posto skuplje nego prije godinu dana. Voda i odvodnja, samo fiksni dio, skuplji su 105 posto, odvoz otpada 24 posto, grobna naknada 55,56 posto, komunalna naknada 97,9 posto, vrtić 50,68 posto, a porez na nekretnine niste smanjili iako ste to najavljivali u kampanji. Građani s pravom očekuju objašnjenje zbog čega je povećan broj politički podobnih kadrova umjesto stručnih, dok su istodobno rasli troškovi poslovanja i cijene komunalnih usluga za otprilike 90 posto. Ispravite me ako taj postotak nije točan i recite koliki je stvarni porast, jer građani to osjećaju kroz svoje mjesečne račune. Odgovornost za takve odluke snosi gradska vlast, a građani zaslužuju jasno obrazloženje i konkretne rezultate, a ne politička opravdanja.“
Gradonačelnica Valentina Čanađija odbacila je tvrdnju da se može govoriti o jedinstvenom postotku povećanja cijena:
„Komunalne usluge nisu povećane za jedinstveni postotak, već su pojedini cjenici usklađivani zasebno, ovisno o vrsti usluge i stvarnim troškovima njezina pružanja. Od 2005. godine cijene se nisu povećavale, a u tom je razdoblju inflacija iznosila 77 posto.“
Na pitanje se nadovezao i direktor Komunalija Čazma Marijan Galović, koji je detaljnije obrazložio razloge povećanja pojedinih cijena:
„Što se tiče grobnih usluga, cijena se doista nije mijenjala od 2005. godine. Mi imamo samo dva izbora – ili će korisnici plaćati groblje ili će ga plaćati Grad. Ne možemo se voditi politikom, nego troškovnim načinom određivanja cijena. Financijske analize pokazale su da s dosadašnjom cijenom poslovanje nije bilo održivo u današnjim uvjetima, posebno nakon uvođenja eura i povećanja minimalnih plaća. Prvo povećanje cijena grobne naknade provedeno početkom 2025. godine. Tada je bivši gradonačelnik paušalno podigao cijenu bez izrađene kalkulacije, kako se prije izbora građane ne bi dodatno opteretilo. Kod odvoza otpada prošle godine cijena je povećana s 14,84 na 18,84 eura, ali treba reći da je Vlada Republike Hrvatske uvela dodatni trošak od oko 30 eura po kućanstvu kroz porez na odlaganje otpada. Jedini način da se računi smanje jest smanjenje količine otpada koji se odlaže. Nije pošteno reći da je kvaliteta usluge dvostruko manja, nego je, naprotiv, kvaliteta usluge povećana za oko 30 posto. Ako se građani budu pridržavali pravila, nitko neće plaćati veće račune.“ – 
Gradonačelnica je na kraju odgovorila i na Pavlovićevu primjedbu o cijeni vrtića.
„To nije bilo predmet pitanja, ali smatram da je ravnateljica vrtića na jednoj od prethodnih sjednica vrlo dobro obrazložila razloge povećanja cijene i tada ste joj svi za to zapljeskali, tako da ne vidim problem ni s cijenom vrtića .“

Drugo pitanje postavila je vijećnica HDZ-a Ivana Žugaj, koju je zanimalo zbog čega je gradska uprava odustala od ranije planirane lokacije doma za starije osobe te na temelju kojih stručnih analiza smatra da dom treba biti smješten bliže centru grada. Također je pitala hoće li promjena lokacije dovesti u pitanje suradnju s Bjelovarsko-bilogorskom županijom, koliko će stajati izrada nove dokumentacije te kada građani mogu očekivati početak realizacije projekta.
Gradonačelnica je odgovorila da prethodni projekt nije bio spreman za prijavu na natječaje.
„Razumijem potrebe naših starijih građana, ali projektna dokumentacija nikada nije bila napravljena. Postojao je samo 3D prikaz, odnosno idejno rješenje koje bih mogla nazvati predizbornom slikovnicom. Idejno rješenje nije  pravna osnova niti predstavlja dokumentaciju potrebnu za prijavu na natječaje, nego samo prikazuje kako bi objekt mogao izgledati. Dakle, nisu bili stvoreni preduvjeti za prijavu na sufinanciranje.“ 
Istaknula je kako je o toj temi razgovarala sa županom:
„Sa županom sam razgovarala o projektu i načelno smo se dogovorili da se u njega trenutačno ne ide jer ni Županija za to nema osigurana sredstva. Mi smo se okrenuli školama koje su nam trenutačno prioritet, koje smo naslijedili i zbog kojih smo podigli kredit. Nakon što riješimo projekte škola, u međuvremenu ćemo moći pripremiti projektnu dokumentaciju za dom kako bismo nakon završetka tih ulaganja mogli nastaviti s realizacijom i drugih projekata.“
4. Donošenje Odluke o II. Izmjeni Odluke o izvršavanju proračuna Grada Čazme za 2026. godinu.
Pročelnica za proračun, financije, gospodarstvo i EU fondove Dragana Štaba Posavac pojasnila je da je Ministarstvo financija naknadno zatražilo dopunu dokumentacije, zbog čega je bilo potrebno izmijeniti Odluku o izvršavanju proračuna te dostaviti otplatni plan i potvrdu banke o valjanosti ponude. Prema njezinim riječima, radilo se o formalnoj dopuni dokumentacije, a ne o ponovnom odlučivanju o kreditu.
Unatoč tome, rasprava se najvećim dijelom vodila o samom kreditnom zaduženju, a ne o izmjenama Odluke o izvršavanju proračuna koje su bile predmet glasovanja. Vijećnici Ines Vrbanić, Dražen Pavlović i Ivana Žugaj iznijeli su primjedbe na dostavljenu dokumentaciju,  pravnu formulaciju predložene odluke i način njezine pripreme. Istaknuli su kako nisu protiv planiranih ulaganja ni samog kreditnog zaduženja, već smatraju da se o predloženoj izmjeni može odlučivati tek nakon što se otklone sve nejasnoće i vijećnicima dostavi potpuna dokumentacija. Odluka o II. Izmjeni Oluke o izvršavanja proračuna Grada Čazme nije donesena, za je bilo šest (6) vijećnika, protiv četvero (4) i dva (2) vijećnika su bila suzdržana.
5. Razmatranje prijedloga i donošenje Odluke o dodjeli javnih priznanja Grada Čazme za 2026. (izvjestitelj: Velebit Gomerčić, predsjednik Odbora za udruge i društvene djelatnosti
Izvjestitelj o donošenju Odluke o dodjeli javnih priznanja Grada Čazme za 2026. godinu Velebit Gomerčić nije prisustvovao sjednici. S obzirom na to da su vijećnici prethodno dobili sve materijale za sjednicu, kao i Prijedlog odluke, pristupilo se glasanju. Gradsko vijeće Grada Čazme jednoglasno je donijelo Odluku o dodjeli javnih priznanja Grada Čazme koja će biti uručena povodom obilježavanja Dana grada. Za počasnog građanina Grada Čazme proglašen je Franjo Jagatić, nagrada za životno djelo pripala je Davoru Kirinu, dok će godišnje nagrade Grada Čazme primiti Leon Culeta, Centar za kulturu i Gradski muzej Čazma te Mateja Gredelj.

1. Sjednica Gradskog vijeća Grada Čazme zaključena je u 16:50

Zapisničarka:							       Predsjednik Gradskog vijeća 
Ivana Popilovski					   	                                     Igor Grčić

